ทิสโก้เพิ่มวงเงินเช่าซื้อลูกค้าเก่า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธนาคารทิสโก้ อุดช่องโหว่คลอดสินเชื่อใหม่เพิ่มเติมวงเงินกู้ลูกค้าเดิมที่เดือดร้อน 
นายสุทัศน์ เรืองมานะมงคล กรรมการผู้จัดการใหญ่ ธนาคารทิสโก้ เปิดเผยว่า ธนาคารจะเปิดตัวสินเชื่อใหม่ “Tisco Top Up” เพื่อจับกลุ่มลูกค้าเช่าซื้อเดิมที่กำลังผ่อนชำระค่างวดกับธนาคารอยู่ โดยเฉพาะด้วยการให้สินเชื่อเพิ่มเติมจากเดิมแก่ลูกค้าที่ผ่อนชำระค่างวดไปแล้วระยะเวลาหนึ่ง และมีเงินกู้เดิมลดลงไปพอสมควร ทำให้ลูกค้าไม่ต้องทำเป็นสัญญาเช่าซื้อรถมือสอง ทำให้ไม่ต้องบวกค่าภาษีมูลค่าเพิ่ม (แวต) ลงไปในค่างวด 
สำหรับอัตราดอกเบี้ยนั้น ขณะนี้อยู่ระหว่างการคำนวณ โดยลูกค้าเก่ารถป้ายแดงดอกเบี้ยอยู่ที่ 3% ดอกเบี้ยลูกค้าเก่ารถมือสองอยู่ที่ 3.25% 
“ปีนี้การแข่งขันในธุรกิจเช่าซื้อคงยังรุนแรงอยู่ โดยเฉพาะสินเชื่อรถป้ายแดง ดังนั้นทิสโก้จึงต้องหารายได้เสริมจากช่องทางอื่น นอกเหนือจากสินเชื่อรถมือสองที่จะมุ่งไป ซึ่งให้ผลตอบแทนด้านดอกเบี้ยดีกว่ารถป้ายแดง” นายสุทัศน์ กล่าว 
อย่างไรก็ตาม ในปีนี้ธนาคารยังจะเน้นสินเชื่อจำนำทะเบียนรถ หรือออโต้ แคช ให้มากขึ้น ซึ่งปีที่ผ่านมาสินเชื่อออโต้ แคช ของธนาคารเติบโตถึง 100% โดยธนาคารพยายามปรับเปลี่ยนสัดส่วนรถมือสองให้มีมากขึ้น เพื่อให้เข้ากับสถานการณ์ที่คาดกันว่ายอดขายรถป้ายแดงปีนี้อาจเติบโตช้าลง เมื่อเทียบกับปีที่ผ่านมาที่มียอดขายเติบโตถึง 36% หรือ 7.98 แสนคัน เป็นประวัติศาสตร์ใหม่ของประเทศ
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ลีส กล่าวว่า รูปแบบสินเชื่อเช่าซื้อที่มีอยู่ของบริษัทถือว่าครอบคลุมเพียงพอกับความต้องการของลูกค้าแล้ว ไม่ว่าจะเป็นรถป้ายแดง หรือรถมือสอง เพียงแต่ต้องหาบริการเสริมมารองรับ